На основу члана 27. став 10., члана 29. став 4. и члана 30. Закона о јавној својини ("Сл. гласник РС", бр. 72/2011, 88/2013, 105/2014, 104/2016 – др. закон, 108/2016, 113/2017, 95/2018, 153/2020 и 94/2024) и члана 40. став 1. тачка 36. Статута општине Владимирци („Сл. лист града Шапца и општина: Богатић, Владимирци и Коцељева“ бр. 6/2019 и 12/2021), Скупштина општине Владимирци, на седници одржаној дана 30.05.2025. године, донела је:

**О Д Л У К У**

**О РАЗМЕНИ НЕПОКРЕТНОСТИ У К.О. ВЛАДИМИРЦИ И К.О. ЈАЗОВНИК НЕПОСРЕДНОМ ПОГОДБОМ ИЗМЕЂУ ОПШТИНЕ ВЛАДИМИРЦИ И ПРИВРЕДНОГ ДРУШТВА „САВИЧИЋ ГРОУП“ д.о.о., ФУТОГ**

1. Општина Владимирци, **прибавља у јавну својину непосредном погодбом:**
* у уделу 1/1, остало грађевинско земљиште у државној својини, пашњак 2. класе у површини од 9646 м2 на кат. парцели бр. 159 у К.О. Владимирци, уписано у лист непокретности бр. 3836
* у уделу 1/1, остало грађевинско земљиште у државној својини, њива 3. класе у површини од 4002 м2 на кат. парцели бр. 160 у К.О. Владимирци, уписано у лист непокретности бр. 3836
* у уделу 1/1, остало грађевинско земљиште у државној својини, пашњак 2. класе у површини од 6475 м2 на кат. парцели бр. 162/3 у К.О. Владимирци, уписано у лист непокретности бр. 3836

од привредног друштва „САВИЧИЋ ГРОУП“ д.о.о. Футог, из Футога, ул. Реље Савића бр. 1-А, МБ: 21512532, ПИБ: 111625241, које заступа директор Раде Мићић,за које **у размену отуђује** из јавне својине Општине Владимирци непосредном погодбом у уделу 1/1, остало земљиште, остало природно неплодно земљиште у површини од 49804 на кат. парцели бр. 1255 у К.О. Јазовник, уписано у лист непокретности бр. 96.

1. О размени непокретности из тачке 1. ове одлуке закључиће се уговор између именованог власника и Општине Владимирци у року од 30 дана након ступања на снагу ове одлуке.
2. Овлашћује се председник Општине Владимирци, да у име Општине Владимирци закључи уговор из тачке 2. ове одлуке.
3. Уговор о размени непокретности из тачке 1. ове одлуке закључује се по претходно прибављеном мишљењу Општинског правобранилаштва општине Владимирци и исти се оверава код јавног бележника.
4. Ова одлука ће се објавити у „Сл. листу града Шапца и општина: Богатић, Владимирци и Коцељева“ и ступа на снагу у року од осам дана по објављивању.

***О б р а з л о ж е њ е***

Дана 16.05.2025. године Општинској управи општине Владимирци привредно друштво „САВИЧИЋ ГРОУП“ д.о.о. Футог, из Футога, ул. Реље Савића бр. 1-А, МБ: 21512532, ПИБ: 111625241, које заступа директор Раде Мићић, преко свог пуномоћника, адвоката Александра Бјелобабе из Новог Сада, поднело је Писмо о намерама у коме је наведено да је именовано привредно друштво заинтересовано за реализацију поступка размене непокретности, обзиром да су будући власници к.п. бр. 159, 160 и 162/3 у К.О. Владимирци.

У истом допису наведено је да је привредно друштво „САВИЧИЋ ГРОУП“ д.о.о., Футог, након што постане власник предметних парцела, заинтересовано да са Општином Владимирци изврши размену непокретности за кат. парцелу бр. 1255 К.О. Јазовник која се налази у власништву Општине Владимирци. Затим је истакнуто да је разлог за наведену иницијативу то што к.п. 1255 К.О. Јазовник у потпуности одговара намени и пословима привредног друштва, као и да кат. парцеле које нуде за размену Општини Владимирци имају већу вредност на тржишту некретнина од кат. парцеле за коју се тражи размена, те је сходно наведеном Општинско веће општине Владимирци позвано да донесе акт о покретању поступка размене непокретности.

Поступајући по наведеном захтеву поступајући орган је утврдио да је привредно друштво „САВИЧИЋ ГРОУП“ д.о.о. Футог власник: к.п. бр. 159 у К.О. Владимирци са уделом права својине 1/1, к.п. бр. 160 у К.О. Владимирци са уделом права својине 1/1 и к.п. бр. 162/3 у К.О. Владимирци са уделом права својине 1/1.

Када је реч о к.п. бр. 1255 у К.О. Јазовник, утврђено је да Општина Владимирци власник са уделом права својине 1/1, док право коришћења предметне катастарске парцеле има Месна заједница Јазовник, која је дала Сагласност да се изврши размена парцеле на којој има право коришћења, сходно чему је наведена Сагласност оверена код јавног бележника Ане Марковић дана 27.05.2025. године под бројем УОП – I: 1562-2025.

Законом о јавној својини у члану 30. прописано је да се непокретности могу прибавити у јавну својину путем размене непосредном погодбом, под следећим условима:

1) ако је таква размена у интересу Републике Србије, аутономне покрајине или јединице локалне самоуправе, односно ако се тиме обезбеђују већи приходи за носиоца права јавне својине или бољи услови за ефикасно вршење његових права и дужности

2) ако се непокретности размењују под тржишним условима

3) ако се, у случају кад је тржишна вредност непокретности у јавној својини већа од тржишне вредности непокретности која се прибавља у јавну својину на име размене, уговори доплата разлике у новцу у року до 20 дана од дана закључења уговора.

Према одредбама Закона о јавној својини, о прибављању непокретности у јавну својину одлучује орган јединице локалне самоуправе одређен у складу са законом и статутом јединице локалне самоуправе, након чега се закључује уговор са власником непокретности, по претходно прибављеном мишљењу јавног правобранилаштва општине, као јединице локалне самоуправе.

Имајући у виду да се према изложеном стању ствари може сматрати да се предметном разменом обезбеђују бољи услови за ефикасно вршење права и дужности јединице локалне самоуправе, јер кат. парцела која се даје у замену, односно отуђује, представља по култури остало природно неплодно земљиште, док кат. парцеле које се разменом прибављају су по врсти земљишта: грађевиснко земљиште у државној својини, а по култури су пашњаци 2. класе и њиве 3. класе. Такође, кат. парцеле које се прибављају се налазе у К.О. Владимирци у непосредној близини Општинске управе општине Владимирци што је свакако од значаја за Општину Владимирци у погледју реализације свих будућих активности, док кат. парцела која се отуђује се налази у К.О. Јазовник, при чему је и тржишна вредност кат. парцела које се прибављају веће вредности у односу на парцелу која се отуђује.

Поступак прибављања у јавну својину Општине Владимирци и отуђење из јавне својине Општине Владимирци, односно размене непокретности из тачке 1. и тачке 2. ове одлуке непосредном погодбом спровешће Комисија за прибављање, отуђење и давање у закуп непокретности у јавној својини Општине Владимирци (у даљем тексту: Комисија) у следећем саставу:

* Драган Зарић, председник
* Владан Милошевић, члан
* Миленко Милинковић, члан

Задатак ове Комисије јесте да утврди разлоге оправдности и целисходности размене предметних непокретности поступком непосредне погодбе између Општине Владимирци и привредног друштва „САВИЧИЋ ГРОУП“ д.о.о., Футог и то са аспекта остврења интереса Општине Владимирци, да спроведе поступак непосредне погодбе у складу са Законом о планирању и изградњи, Законом о јавној својини и Уредбом о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда.

Комисија одлучује већином гласова од укупног броја чланова. Комисија ће у току поступка водити записник и по окончаном поступку непосредне погодбе утврдити испуњеност услова за размену непокретности из јавне својине непосредном погодбом, те ће предметни записник и сачињени предлог одлуке о размени непокретности доставити Скупштини општине Владимирци.

Из напред изнетог чињеничног стања и важећих законских прописа одлучено је као у диспозитиву одлуке.

**СКУПШТИНА ОПШТИНЕ ВЛАДИМИРЦИ**

Број: 002390938 2025 07936 001 000 416 188 од 30.05.2025. године

**ПРЕДСЕДНИК СКУПШТИНЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Раде Ковачевић**